SET ไซด์เวย์ในกรอบ ชง 7 หุ้นเด็ด กลุ่มโรงกลั่นครึ่งปีหลังโตดี
ดัชนีหุ้นไทย (SET) วันนี้ยังคงไซด์เวย์ในกรอบแคบเนื่องจากยังไม่มีปัจจัยชี้นำทิศทางตลาดที่ชัดเจน การลงทุนเน้นกลุ่มที่ผลประกอบการออกมาดีเป็นหลัก รวมถึงกลุ่มโรงกลั่นที่แนวโน้มกำไรครึ่งปีหลังดี
18 ส.ค. 2560

ข่าวหุ้นธุรกิจออนไลน์รายงาน เช้านี้ ณ เวลา 9.20 น. ค่าเงินบาทอยู่ที่ 33.22 บาทต่อเหรียญ ขณะที่ตลาดหุ้นเอเชียส่วนใหญ่ปรับตัวเพิ่มขึ้นสอดคล้องกับทิศทางของดัชนีดาวโจนส์ตลาดหุ้นนิวยอร์กที่ปิดดีดตัวเหนือแนวต้านทางจิตวิทยาที่ระดับ 22,000 จุดอีกครั้ง หลังรายงานการประชุมประจำเดือนก.ค.ของธนาคารกลางสหรัฐ (FED) ระบุว่า เจ้าหน้าที่เฟดได้เสนอให้คณะกรรมการเฟดรอคอยให้เงินเฟ้อส่งสัญญาณดีขึ้น ก่อนที่จะปรับขึ้นอัตราดอกเบี้ยครั้งต่อไป
นักวิเคราะห์มองดัชนีหุ้นไทย (SET) วันนี้ยังคงไซด์เวย์ในกรอบแคบเนื่องจากยังไม่มีปัจจัยชี้นำทิศทางตลาดที่ชัดเจน การลงทุนเน้นกลุ่มที่ผลประกอบการออกมาดีเป็นหลัก รวมถึงกลุ่มโรงกลั่นที่แนวโน้มกำไรครึ่งปีหลังดี หุ้นเด่นเลือก BEAUTY, WORK, TOP, ESSO, SPRC, BCP และ PTTGC
นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยถึงตลาดหุ้นไทยเช้านี้ (17 ส.ค.) คาดว่าจะแกว่งแคบ เนื่องจากตลาดฯไม่ได้มีปัจจัยบวกและลบชัดเจน แต่ตลาดหุ้นในภูมิภาคเอเชียเช้านี้อยู่ในแดนบวกเล็กน้อย เนื่องจากรับผลประเด็นจากเฟดที่มีความผ่อนคลาย หลังมองว่าตัวเลขเงินเฟ้อของสหรัฐฯยังอยู่ระดับต่ำ ทำให้ทิศทางการปรับขึ้นอัตราดอกเบี้ยสหรัฐฯอาจจะค่อนข้างช้า ส่วนเรื่องการปรับลดงบดุลของสหรัฐฯยังไม่ชัดเจน ส่งผลให้เงินดอลลาร์สหรัฐฯถูกขายออกมาอีกครั้ง เงินบาทจึงกลับไปอ่อนค่าได้ยาก ดังนั้นเงินทุนคงจะไม่ไหลออกมากนัก
อย่างไรก็ตาม ขณะนี้นักลงทุนต่างชาติเริ่มขายตราสารหนี้ออกมาแล้ว ดังนั้น ภาพ Fund Flow จึงยังไม่มีความแน่นอน ช่วงนี้แนะนำให้เลือกลงทุนเน้นหุ้นที่มีผลประกอบการออกมาดี พร้อมให้กรอบการแกว่งของดัชนีที่ 1,565 – 1,572 จุด
บล.ธนชาต ระบุในบทวิเคราะห์ (17 ส.ค.) ภาพ SET ระยะสั้นมีแนวโน้ม Sideways ต่อไป และเน้น “Selective” กลุ่มหุ้นที่กำไร 2Q17 ออกมาดี BEAUTY WORK TOP และกลุ่มหุ้นที่คาดการณ์กำไร 2H17 เร่งตัวอย่างกลุ่มโรงกลั่น ESSO SPRC BCP  ขณะที่มีมุมมองบวกต่อ SET ระยะ 3 – 6 เดือนข้างหน้าเหมือนเดิม
แนะนำ 1.”ซื้อ” BEAUTY (TP 17) Upgrade ปรับประมาณการกำไรขึ้น 13.6 – 12.5% ในปี 2017 – 18 มองการเติบโตในธุรกิจส่งออกเพิ่มเริ่มต้นขึ้นเท่านั้น ขณะที่การเติบโตยอดขายในประเทศยังดำเนินต่อไปจากทั้งขายผ่าน Store ตัวเอง และ Modern Trade ที่เพิ่มขึ้น
2.”ซื้อ” PTTGC (TP 86) ยังแนะนำ “ซื้อ” กลุ่มโรงกลั่นอย่าง TOP ESSO  SPRC ที่ได้รับผลดีจากค่าการกลั่นสูง US$8/bbl ขณะที่แม้ PTTGC จะมีสัดส่วนกำไรจากธุรกิจโรงกลั่นน้อยกว่าปิโตรฯ แต่มองเป็น laggard play ในกลุ่มคาดกำไร 2H17 เร่งตัวขึ้นจาก 1) ค่าการกลั่นสูง และ Spread ปิโตรฯ มีแนวโน้มปรับสูงขึ้น 2) เริ่มรับรู้รายได้จากธุรกิจปิโตรฯ ที่ซื้อจาก PTT คาดมีกำไรเพิ่ม 2 พันล้านบาทใน 2H17 3) อัตราการใช้กำลังการผลิตจะดีขึ้นใน 2H17 และ 4) ราคาหุ้น Laggard กลุ่มโรงกลั่นตัวอื่นๆ มากในช่วง 2 เดือนที่ผ่านมา
บล.แอพเพิล เวลธ์ ระบุในบทวิเคราะห์ (17 ส.ค.) ประเมินดัชนี SET ยังคง Sideway ในกรอบ 1,560 – 1,580 จุด แนะนำเทรดระยะสั้นตามกรอบการลงทุน โดยสัปดาห์หน้ายังต้องติดตามปัจจัยการเมืองในประเทศ แนะนำซื้อหุ้น BCP [email protected] ได้แรงหนุนจากธุรกิจโรงกลั่นและไฟฟ้าใน Q3 มีแนวโน้มฟื้นตัว